钦定古今图书集成/明伦汇编/官常典/第503卷 > 陆万友
## 钦定古今图书集成/明伦汇编/官常典/第503卷 > 陆万友

按《宋史》本传：“万友，蔚州灵丘人。少隶太原为裨校。汉
祖起义，擢为护圣指挥使。隐帝即位，出为天雄军马
军都指挥使。周祖之起兵也，万友预谋。及践祚，擢为散员都指挥使，领奖州刺史。世宗嗣位，迁龙捷左第
三军都指挥使，转控鹤右厢都校、领虔州团练使，改
虎捷右厢，领阆州防御使。恭帝嗣位，出为安州防御”
使。宋初，历沂、蕲二州防御使。乾德四年，改汝州。开宝
中讨南唐，造舟于采石矶以济师，命万友守之。江南
平，为和州防御使。太宗嗣位，以为晋、绛等州都巡检
使。帝征太原，克汾、石二州，以万友为石州都巡检使，
俄兼知汾州，移巡警凤翔、秦、陇。代归，诏知瀛州。在郡
二年，政务苟简。雍熙二年，改右监门卫大将军，充河
阴兵马都监。逾年卒，年七十三。万友始业圬镘，既贵
达，不忘本，以银为圬镘器数千事示子孙。性猛暴，以
武勇自任，所至无善政。太宗以其勋旧，恩遇不替，聘
次女为许王夫人。